<classify> SAID Suleiman Omar 15 amefariki dunia baada ya kugongwa na gari katika msafara wa Waziri Ofi si ya Makamu wa Rais anayeshughulikia Muungano na Mazingira, George Simbachawene huko Masota Shengejuu Mkoa wa Kaskazini Pemba.Kamanda wa Polisi Mkoa wa Kaskazini Pemba, Shekhani Mohamed Shekhani alithibitisha kutokea kwa ajali hiyo ambayo ilisababisha kifo cha kijana huyo anayeishi Dar es Salaam ambaye alikwenda Pemba kwa matembezi ya likizo ya mwisho wa mwaka.Shekhani alisema Said aligongwa na gari moja yenye namba ya SMZ 665 ambayo ilikuwa katika msafara wa Waziri wakati kijana huyo alivuka barabara baada ya gari la tatu lililokuwa kwenye msafari huo kupita.Msafara huo ulikuwa ukitoka Chakechake kuelekea Wingwi ambapo Said alivuka barabara akidhani msafara huo umemalizika na ndipo alipogongwa na gari hiyo ya nne. Jeshi la Polisi linamshikilia dereva aliyesababisdha ajali hiyo aliyefahamika kwa jina la Omar Mohamed Abdallah kwa mahojiano zaidi.Kutokana na ajali hiyo, Waziri Simbachawene alikatisha ziara yake na kwenda kuwapa pole familia ya mtoto Said hapo kijijini kwao. Baba wa mtoto aliyefariki dunia, Suleiman Omar alisema hiyo yote ni mipango ya Mungu.Nimesikitishwa na ajali hiyo lakini hiyo ni mipango ya Mungu anachotaka ndiyo huwa,alisema.Waziri Simbachawene yupo ziarani Pemba kuangalia shughuli mbalimbali za maendeleo ikiwemo masuala ya mazingira na athari zake zinazotokana na mabadiliko ya tabia ya nchi.  <topic>: kitaifa 